กรณีศึกษา หุ้นโรบินสันออกนอกตลาด ตกหนัก 44% ภายใน 2 วัน
1-ROBINS คือชื่อหุ้นของบริษัท โรบินสัน จำกัด (มหาชน) ที่ซื้อขายกันอยู่ในตลาดหลักทรัพย์  2-เมื่อเดือนที่แล้ว หุ้น ROBINS ซื้อขายกันที่ ราคา 68 บาท มาล่าสุดซื้อขายกันที่ 28 บาท คิดเป็นการลดลง 59% ในหนึ่งเดือน  3-โดยเฉพาะสองวันนี้หุ้น ROBINS ตกหนักเป็นพิเศษ คิดเป็น 44% ภายใน 2 วัน
18 ก.พ. 2563

กรณีศึกษา หุ้นโรบินสันออกนอกตลาด ตกหนัก 44% ภายใน 2 วัน /โดย ลงทุนแมน
1-ROBINS คือชื่อหุ้นของบริษัท โรบินสัน จำกัด (มหาชน) ที่ซื้อขายกันอยู่ในตลาดหลักทรัพย์
2-เมื่อเดือนที่แล้ว หุ้น ROBINS ซื้อขายกันที่ ราคา 68 บาท มาล่าสุดซื้อขายกันที่ 28 บาท คิดเป็นการลดลง 59% ในหนึ่งเดือน
3-โดยเฉพาะสองวันนี้หุ้น ROBINS ตกหนักเป็นพิเศษ คิดเป็น 44% ภายใน 2 วัน
4-ที่มาที่ไป เริ่มมาจากกลุ่มเซ็นทรัลซึ่งเป็นผู้ถือหุ้นใหญ่ ROBINS อยากปรับโครงสร้างโดยการนำบริษัท CRC เข้าตลาด และเอาหุ้น ROBINS ออกจากตลาด
5-ROBINS ทำธุรกิจหลักคือเป็นเจ้าของห้างโรบินสัน และถือหุ้นต่างๆ ในเครือเซ็นทรัล ส่วน CRC มีธุรกิจหลักคือ ห้างสรรพสินค้าเซ็นทรัล, ท็อปส์ ซูเปอร์มาร์เก็ต, เพาเวอร์บาย, ซูเปอร์สปอร์ต, ไทวัสดุ, บิ๊กซีเวียดนาม และกิจการอื่นๆ อีกมากมาย สรุปแล้วบริษัท CRC ใหญ่กว่า ROBINS หลายเท่า
6-แต่ ROBINS ก็ถือหุ้นใหญ่ใน CRC ด้วย ทำให้การมีอยู่ 2 บริษัทนี้ในตลาดจะซ้ำซ้อนกัน เซ็นทรัลจึงเลือกที่เอา CRC เข้าตลาด และนำ ROBINS ออกจากตลาด
7-ผู้ถือหุ้น ROBINS เดิมมีสิทธิ์แลกเป็นหุ้น CRC ได้ในอัตรา 1 หุ้น ROBINS ต่อ 1.5833 หุ้น CRC
โดยสามารถใช้สิทธิ์ได้ตั้งแต่วันที่ 27 ธ.ค. 2562 - 3 ก.พ. 2563
8-ประเด็นมันอยู่ที่ว่า การใช้สิทธิ์แลกหุ้น ROBINS เป็นหุ้น CRC มันหมดเขตไปแล้วตั้งแต่วันที่ 3 ก.พ. 2563
9-โดยหุ้น ROBINS จะถูกถอดออกจากตลาดหลักทรัพย์วันเดียวกับที่ CRC เข้าซื้อขาย นั่นก็คือ วันที่ 20 ก.พ. 2563 หรือวันมะรืน
10-แปลว่าเราจะสามารถซื้อขายหุ้น ROBINS ในตลาดหลักทรัพย์ได้ถึงวันที่ 19 ก.พ. 2563 ซึ่งก็คือวันพรุ่งนี้เท่านั้น..
11-ดังนั้นคนที่ไม่ต้องการถือหุ้น ROBINS นอกตลาดหลักทรัพย์ ก็ย่อมที่จะอยากขายออกมาก่อนถึงวันซื้อขายวันสุดท้าย
12-ถ้าถือหุ้นนอกตลาดหลักทรัพย์ มีข้อเสียเปรียบกว่าหุ้นในตลาดหลักทรัพย์อย่างไร?
13-ข้อแรกคือ สภาพคล่องในการซื้อขาย เมื่ออยู่นอกตลาดหลักทรัพย์ เราก็ไม่รู้จะไปขายหุ้นให้ใคร ไม่มีหน้าจอกดจิ้มให้ขายเหมือนตอนหุ้นอยู่ในตลาดหลักทรัพย์
14-และเมื่อขายหุ้นนอกตลาดหลักทรัพย์ เราก็ต้องเสียภาษีจากกำไรที่ได้จากการขายหุ้นนั้นอีกด้วย
15-ซึ่งถ้าผู้ขายเป็นบุคคลธรรมดา ก็จะทำให้เกิดขั้นตอนที่ยุ่งยาก
โดยฝั่งผู้ซื้อหุ้น ก็ต้องคำนวณกำไรและหักภาษี ณ ที่จ่าย เพื่อนำส่งกรมสรรพากร
ส่วนฝั่งผู้ขาย ก็มีหน้าที่นำกำไรจากการขายหุ้น ไปรวมคำนวณภาษีเงินได้บุคคลธรรมดาตอนสิ้นปี
16-เท่าที่เล่ามาทั้งหมด ดูเหมือนว่าการที่หุ้น ROBINS ออกจากตลาด จะไม่มีใครอยากได้หุ้นนี้ แต่ถึงอย่างนั้นก็มีคนพร้อมรับซื้อหุ้น ROBINS นี้อยู่ ณ ตอนนี้ แต่รับซื้อในราคา 28 บาทต่อหุ้น หรือถูกกว่าราคาหนึ่งเดือนก่อนหน้าถึง 59%
17-คนที่รับซื้อคิดอะไรอยู่? คำตอบที่เป็นไปได้คือ อาจเป็นเพราะว่าคนที่รับซื้อ สนใจในตัวกิจการของโรบินสันจริงๆ และไม่ได้คิดว่าจะไปขายหุ้นให้ใครต่อ พร้อมที่จะรับเงินปันผลจากหุ้นตัวนี้เมื่ออยู่นอกตลาดหลักทรัพย์
18-หรือผู้รับซื้อเป็นผู้ที่เชื่อมั่นได้ว่าจะนำหุ้นนี้ไปขายต่อคนอื่นนอกตลาดหลักทรัพย์ในราคาที่มากกว่าราคาที่รับซื้อ
19-หรือสุดท้ายคือมีคนอีกประเภทหนึ่งที่พร้อมช้อนซื้อหุ้นเมื่อราคาตก และซื้อไปโดยหวังว่าราคามันจะเด้งขึ้น โดยไม่ได้ตรวจสอบให้ดีก่อนว่าวันพรุ่งนี้จะเป็นวันซื้อขายวันสุดท้ายแล้ว
20-ถ้าเป็นเรา เราคิดอย่างไรกับหุ้น ROBINS นี้ จะซื้อหุ้นนี้ในราคาถูกเพื่อถือนอกตลาด หรืออยู่เฉยๆ อย่าไปยุ่งอะไรจะดีกว่า?
----------------------
Blockdit ที่สุดของแอปมีสาระ
----------------------
คำเตือน: บทความนี้ไม่ได้ชี้นำให้ซื้อ หรือขายหุ้นนี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุน
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -